题高尚书夜山图
牟应龙 (Yuan)
觚棱昔枕万松岭，金碧青红缥缈间。万家环之密如栉，只见楼台不见山。九街车马何填咽，隐隐轰轰夜不绝。市声未散朝马嘶，只见灯火不见月。祗今山上居民稀，冈峦尽露青逶迤。昏鼓鼕鼕人迹绝，山空月明景更奇。谪仙把酒看不足，摩诘收之入横幅。要令赤日黄埃中，翠色冷光常在目。就中何处最愁予，刹竿高矗白塔孤。䌽笔昔曾干气象，短发搔断空踟蹰。世间万事何不有，雍门悲凉百年后。惟有明月与青山，古往今来镇如旧。